Шарл Далибре
При една погребална церемония

Превод от френски: Пенчо Симов, 1978

chitanka.info

Каква тълпа пред входа е събрана!

Лакеи трупат се от край до край!

Поискаш ли да влезеш вътре, знай:

ще ти дотрябва сигурна охрана.

Накрай преминах този праг богат —

какво благоволение за мене!

Със кадифе, коприна и брокат

отвътре храмът пищно украсен е.

И колко свещи смесват светлини!

Край мъртвия, от двете му страни,

велможи бдят, отрупани със злато…

Кажете, хора със надменен ум,

по-малко ли умирате, когато

умирате с такъв разкош и шум?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.